又一首答二猶子與王郎見和
作者：蘇軾
朝代：宋

paragraphs: 脯青苔，炙青蒲，爛蒸鵝鴨乃瓠壺。
煮豆作乳脂爲酥，高燒油燭斟蜜酒。
貧家百物初何有。
古來百巧出窮人，搜羅假合亂天真。
詩書與我爲麴糵，醖釀老夫成搢紳。
質非文是終難久，脫冠還作扶犁叟。
不如蜜酒無燠寒，冬不加甜夏不酸。
老夫作詩殊少味，愛此三篇如酒美。
封胡羯末已可憐，不知更有王郎子。